Авторхэм жэрыIо-поэтическэ жабзэм чIыпIэшхо рагъэубыты. А жабзэр чIыпIэ диалект горэм щыщэу амылъытэу лъэпкъыбзэм зэрэщытэу рапхы, диалектхэм атекIырэ бзэ амалхэр ащ зэринэшанэхэр кIагъэтхъы. Анахьэу хагъэунэфыкIырэр тхыбзэ литературэм иапэрэ лъэхъан фольклор хэбзэ гъэуцугъэхэм япхыгъэ шъыпкъэу зэрэщытыгъэр, джы къызнэсыгъэми ащ ифэмэ-бжьымэ литературэм зэрэтыригъахьэрэр ары. Фольклорым истилистикэ ыкIи ихудожественнэ нэшанэхэр КIэшъэкъо Алим, Баграт Шинкубэ, КIэрэщэ Тембот япрозаическэ произведениехэм инэу къахэщых.